En mistanke fra personalet i Sundhedscentret i Hadsund viste sig at være begrundet. Der er skimmelsvamp i luften i et af Sundhedscentrets lokaler. Og der er også for meget af det, til at man må opholde sig der. Det viser en undersøgelse foretaget af Teknologisk Institut, efter at lokalet i fjorten dage har været afskærmet og set efter i sømmene. Det betyder, at Mariagerfjord Kommune lukker dele af bygningen med omgående varsel. - Vi tager naturligvis ingen chancer, når det gælder vores borgeres og ansattes sundhed. Derfor har vi besluttet at lukke bygningen indtil videre, så vi kan foretage yderligere prøver for at få overblik over problemets omfang, siger Trine Juul Søndergaard Pedersen, chef for Ejendomme og Bæredygtighed. Skal udelukkes i resten af bygning Skimmelsvampen er opstået et lokale i den bygning, der tidligere har huset Hotel Hadsund. Ifølge kommunen er der ikke umiddelbart nogle synlige tegn, der tyder på, at der skulle være skimmelsvamp i den øvrige del af bygningen. Men det skal stadig udelukkes, lyder det fra Trine Juul Søndergaard Pedersen: - Vi går både med livrem og seler, når det gælder skimmelsvamp. Derfor sætter vi gang i en grundig undersøgelse af hele bygningen. Vi skal være sikre på, at fugtproblemerne er løst og at indeklimaet er sundt og godt, før Sundhedscentret atter kan slå dørene op. Meldingen om skimmelsvamp gør nu, at kommunen har travlt med at finde andre steder centrets tilbud og aktiviteter til andre adresser, fortæller social- og sundhedschef Kit Borup: - Vi har i dag orienteret personalet og er nu i fuld gang med at orientere brugerne af sundhedscentret. Det er heldigvis mit indtryk, at både borgere og personale tager situationen med ro.

Referat:
Der er fundet skimmelsvamp i Sundhedscenter Hadsund - derfor er bygningen nu lukket.